Anderkant Timboektoe - Protea Boekhuis
Dink mens aan Wes-Afrika, dink jy aan woestyn en kamele, Bedoeïene en swaar tekstielweefstof, silwer juweliersware en stomende speserye. Tog is daar naas dié bykans mistieke idille-beeld mediaflitse van honger en armoede, politieke onstabiliteit en diktatorskap, vrees en verskrikking.
As vryskutjoernalis in Dakar kry Louw die geleentheid om lande soos Senegal, Togo, Ghana, die Ivoorkus en Burkina Faso nie net as “toubab” (Westerling) en toeris te besoek nie, maar kry sy ook glimpse van dié streek se hartklop: onreg, ongelykheid en onmag wat dekades ná die val van kolonialisme nog die vinger wys na Europese hebsug ... maar ook die kuns, die kleur en die ritme van ’n leefstyl so diep verweef met die waai van die wind, die skakerings van sandduine en die val van die Afrika-son dat dit byna anderkant Westerse woordeskat lê. Anderkant ’n eerste kyk. Anderkant Timboektoe.
Louw maak haar merk in die SA mediawêreld as die SAUK en Independent Newspapers se politieke korrespondent in Parys. Vanaf Januarie tot Desember 2002 is sy in Dakar, Senegal gestasioneer, waar sy as Afrika-verslaggewer vir onder andere Media 24 berig oor Ghana, Nigerië, Togo en die Ivoorkus. Dit is op hierdie lewensfase wat die sketse in Anderkant Timboektoe geskoei is. Tans is sy Afrikaredakteur by Media24 se hoofkantoor in Johannesburg, en reis sy steeds gereeld tussen haar geboorteland en die verskillende uithoeke van die Afrikaanse kontinent. Veral oorlogsberiggewing, humanitêre krisisse en die vigs-kwessie lê haar na aan die hart.